Luk 24
Jisas dé tépa nébéle raapmék
1Yaap ra nyaa yédéka Sande ganbaba nyaa yaalaké yadéka wani taakwa de kawu saakéradan yéknwun yaama yakwa mu kérae kure de yék. Jisasna gaaba ségwi taknadén taalat de yék. 2Ye de vék waaguba taknatépédan matu yatbalaaku taknadaka radéka. 3Vétakne de waaguba wulae de Némaan Ban Jisasna gaaba ségwi radéka kaapuk védan. 4Yatakne wani muké sanévéknwu wanévéknwute waba tédaka du vétik bari giyae bét de wale ték. Bétku baapmu wut waamat kapére yate dé kayénarék. 5Tébétka de wup yate de kwati yaane deku ménidaama képmaaba taknak. Taknadaka bét wak, "Samu yaké guné kiyaan duna taaléba nébéle raapme rakwa duké sékalu? 6*Dé kéba kaapuk radékwa. Débu tépa nébéle raapmék. Dé Galiliba wekna rate gunat wakwedén kudiké sanévéknwuké guné yo. 7Dé kéga dé wak, 'De Akwi Du Taakwana Nyaan wunat kapéredi mu yakwa duké kwayédo de wunat miba viyaapata taknado wuné kiyaawuru nyaa kupuk yédu tépa nébéle raapké wuné yo.' Naate wadén kudiké sanévéknwuké guné yo."
8Bétku kudi véknwutakne de wani taakwa Jisas déknyényba wakwedén kudiké sanévéknwuk. 9Sanévéknwute de gaaba ségwi taknadan waagu kulaknyénytakne de tépa gwaamale yék. Ye de Jisasna du taaba vétik sékét maanba kayék nakurak derét wani muké wakwek. Jisasna jébaaba yaalan nak du taakwat wawo de wakwek wani muké. 10*Jisasna duwat wani kudi wakwen taakwa wan Makdalaba yaan taakwa Maria, Joana, Jemsna néwaa Maria, taakwa las wawo. 11De wani kudi wakwedaka de Jisasna du wak, "Wan yénaa de yo. Wan yaamabi kudi male de bulu." Naate watakne de deku kudi kaapuk véknwudan. 12[Yadaka dé Pita raapme dé Jisasna gaaba ségwi taknadan taalat pétépété yék. Ye kwaatabe kwaasawule dé vék gaaba ségwi kusépdan baapmu wut male radéka. Vétakne déku gat gwaamale ye dé wani muké sanévéknwu wanévéknwuk.]
Jisasna du vétik Emeasnyét yéte bét Jisasnyét vék
13Wani nyaa bét déknyényba Jisas wale yeyé yeyan du vétik Emeasnyét yédakwa yaabuba yék. Du Jerusalem kulaknyénytakne wani gayét yéte séknaa pulak yéké de yo (11 kilomita). 14Bét yéte bét Jisas kiyaadénké kudi bulte déké taakwa wawedan muké wawo bét kudi bulék. 15Bulte yébétka dé Jisas kapmu yae dé bét wale yék. 16Yédéka dérét véte bét dérét kaapuk kutdéngbérén. 17Yabétka dé bérét wak, "Béné samuké béné bulkére yu?" Waga wadéka bét Jisas kiyaadénké sanévéknwute némaa mawulé lékte bét ték. 18Téte du nak déku yé Kliopas dé déku kudi kaatate dé wak, "Nak geba yaan wupmalemu du taakwa Jerusalemba bulaa rate de kutdéngék yadan muké. Méné, nak geba yaan du, méné kapmu kéni tulé Jerusalemba yadan muké kutdéngmarék yak, kapu yaga pulak?"
19*Wani kudi wadéka dé Jisas bérét waatak, "Samu mu de yak?" Naate wadéka bét kwatkwa téte dérét wak, "Nasaret ban Jisasnyét de wani mu yak. Dé wan Gotna yéba kudi wakwen du nak. Dé Gotna méni wupmalemu du taakwana méniba wawo téte dé kubusaaku apa jébaa yate némaa kudi wakwek. 20Yadéka de Gotna gaba jébaa yakwa nyédé duna némaan du, naana némaan du wawo dérét de kwayék Romna duké, de dérét viyaapérekdoké. Kwayédaka de dérét miba viyaapata taknadaka dé kiyaak. 21*Déknyényba naana mawuléba kéga naané wak, 'Wani du naané Isrelna du taakwa naanat kérae naanat kutkalé yaké dé yo.' Naate wanaka de dérét viyaapéreknék. Wani muké kudi bulte kéni muké wawo ané bulu. Déknyény de Jisasnyét viyaapérekdaka nyaa vétik yédéka bulaa nyaa kupuk dé yo. 22*Nak muké wawo ané kudi bulu. Bulaa naané wale Jisasna jébaaba yaalan taakwa las kudi wakwedak naané kwagénu. Ganbaba de déku gaaba ségwi taknadan taalat de yék. 23Ye de déku gaaba ségwit kaapuk védan. Yatakne gwaamale yae de naanat kéga wak, 'Naané ye Gotna kudi kure giyaakwa duwat vénaka bét kéga wak, Dé débu tépa nébéle raapmék. Naate bét wak.' 24Wani taakwa yae naanat waga wadaka de naana du las yék, Jisasna gaaba ségwi taknadan taalat. Ye de wani taakwa wakwen pulak vék. Véte Jisasnyét las kaapuk védan."
25Wani kudi wabétka dé Jisas bérét wak, "Béné las kaapuk miték sanévéknwubénékwa. Béna mawulé miték témarék yadéka béné Gotna yéba déknyényba kudi wakwen duna kudi walkamu male béné miték véknwu. 26Wani du de kéga wak, 'Taale kapéredi mu Got wadén ban Kraiské yaadu kukba dé némaan ban radu de déku yéba kevérékgé de yo.' Naate wadan kudi béné kaapuk miték véknwubénén." 27*Naate watakne dé Moses déké kavidén kudi, Gotna yéba kudi wakwen akwi du déké kavidan kudiké wawo dé bérét kudi wakwek.
28Yaabuba yéte bét yéran gayé de saabaké yak. Ye saabe dé Jisas tépa yéké dé yak. 29Yadéka bét dérét wak, "Nyaa dawulidu gaan yaamale yaké dé yo. Yadu méné ané wale raké méné yo." Naate wabétka dé wulae dé bét wale rak. 30Rate kadému kaké yate dé béret kérae dé Gorét wak, "Yéknwun kadému ménébu tiyaak naanéké. Wan yéknwun." Waga watakne dé béret bule dé bétké kwayék. 31*Kwayédéka bét bari dérét kutdéngék. Kutdéngbétka dé waba kaapuk radén. Bét dérét kaapuk vébérén. 32Yate bét kudi bulte kéga wak, "Ané yaabuba yétéka dé Gotna nyégaba kwaakwa kudiké anat wakwedéka, dé ana mawulé yéknwun yak. Wan adél." 33Naate watakne bari raapme bét Jerusalemét tépa gwaamale yék. Ye bét vék Jisasna du taaba vétik sékét maanba kayék nakurak, déku jébaaba yaalan nak du taakwa wale jawe radaka. 34Vébétka de bérét wak, "Naana Némaan Ban débu tépa nébéle raapmék. Wan adél. Nébéle raapdéka Saimon débu dérét vék." 35Waga wadaka bét yaabuba yéte Jisas bétké yaadénké bét kudi wakwek. Jisas bét wale rate béret bulédéka wani tulé male dérét kutdéngbérénké wawo bét derét kudi wakwek.
Jisas déku duké yaadéka de dérét vék
36Bét wani kudi wekna wakwebétka dé Jisas déku kapmu yae dé deku nyédéba ték. 37Tédéka de kwagénte wup yate de deku mawuléba wak, "Wan gaababanét naané vu." 38Naate wadaka dé derét wak, "Samuké guné kwagénu? Samuké guné guna mawuléba sanévéknwu wanévéknwu? 39Wuna maan taabat véte raaményét viyaadan mé vé. Véte guné kutdéngké yo. Kén wuné wuné tu. Wunat kutte guné véké yo. Véte guné kutdéngké yo. Gaababan kaapuk. Kén wuné wuné tu. Gaababan de sépékwaapa kwaami kaapuk kure tédakwa, wuné kure tékwa pulak. Kén wunat guné vu." 40[Naate watakne déku maan taaba dé derét wakwatnyék, de raaményét viyaadan védoké.]
41Jisasna du dérét véte de sanévéknwu wanévéknwuk. Yate yéknwun mawulé yate dusék yate de deku mawuléba wak, "Yaga pulak? Kén kiyae nébéle raapmén ban Jisas, kapu kiyadé?" Waga sanévéknwudaka dé derét waatak, "Guné kéba kadému las guné taknak?" 42Naate waatadéka de tuwe taknadan gukwami déké kwayék. 43Kwayédaka dé nyégéle kadéka de vék.
44Wani gukwami katakne dé derét wak, "Déknyényba wuné guné wale rate gunat wuné kéga wakwek, 'Déknyényba Moses wunéké kudi wakwedéka, Gotna yéba kudi wakwen du wawo wunéké de kudi wakwek. Déknyényba gwaaré waan du, deku gwaaréké naané wo Sam, de wawo de wunéké wakwek. Wakwedaka deku kudi Gotna nyégaba dé kwao. Wunéké kavidan kudi akwi adél yaké dé yo.' Naate wawuréka bulaa wani kudi adél débu yak." 45*Naate watakne dé deku mawulat kutkalé yak, de Gotna nyégaba kwaakwa kudiké miték kutdéngdoké. 46Yate dé derét wak, "Gotna nyégaba kéni kudi dé kwao: Got wadén ban Krais apa kaagél kure kiyaaké dé yo. Kiyaadu nyaa kupuk yédu tépa nébéle raapké dé yo. 47Déku du déku yéba kéni kudi wakweké de yo nak du taakwat: 'Guné yagunén kapéredi muké kélik ye kulaknyénygunu, Got yagunén kapéredi mu yatnyéputiké dé yo.' Wani kudi Jerusalemba rakwa du taakwat batnyé wakwete de nak geba rakwa du taakwa, akwi képmaaba rakwa du taakwat wawo wani kudi wakweké de yo. 48Guné wani mu akwi gunébu vék. 49*Déknyényba wuna yaapa kéga dé wak, 'Kukba wuna Yaamabi gunéké kwayéké wuné yo. Wan adél.' Naate wadénké wuné wawuru wuna yaapana Yaamabi guna mawuléba wulae téké dé yo. Taale guné Jerusalemba déké raségéké guné yo. Raségégunu Gotna Yaamabi awuréba giyae gunéké apa kwayédu guné nak get yéké guné yo."
Got wadéka dé Jisas Gotna gayét waarék
50Wani kudi watakne dé Jisas derét kwole Jerusalem kulaknyénytakne walkamu ye de Betanit yék. Ye Betani saabe dé déku taaba kusawuréte dé Gorét waatak, dé derét kutkalé yaduké. 51Wekna waatate derét kulaknyénydéka dé Got dérét déku gayét kure waarék. 52*Waarédéka de yéknwun mawulé yate duséknét kapére yate de Jerusalemét gwaamale yék. 53Ye akwi nyaa Gotna kudi buldakwa némaa gaba téte de Gotna yéba kevéréknék.